## La Generalitat assenyala que el Pla Viu ha propiciat el procés d’adjudicació de 2.212 vivendes de protecció pública a Alacant

*** La directora general de l’Entitat Valenciana de Vivenda i Sòl (EVHA) participa en la jornada ‘Anàlisi i perspectives de la vivenda a Alacant’**

La directora general de l’Entitat Valenciana de Vivenda i Sòl (EVHA), Estefanía Martínez, ha fet un balanç de les actuacions dutes a terme en el marc del Pla Viu de la Generalitat, mitjançant el qual, només en la província d’Alacant, ja estan en procés d’adjudicació 2.212 vivendes de protecció pública.

Estefanía Martínez ha presentat este balanç en la jornada ‘Anàlisi i perspectives de la vivenda a Alacant’, organitzada pel Col·legi d’Economistes d’Alacant. L’objectiu d’esta trobada és analitzar la situació actual i les perspectives del mercat, tenint en compte l’evolució de la demanda i oferta de la vivenda, l’impacte dels tipus d’interés, la inflació i els salaris, els preus, així com les tendències demogràfiques i socioeconòmiques.

La directora general de l’EVHA ha destacat el bon ritme en el qual s’està desenrotllant el Pla Viu, tal com demostren les dades. Segons ha explicat, en tota la Comunitat Valenciana hi ha més de 3.000 vivendes en procés d’adjudicació, 2.212 de les quals corresponen a la província d’Alacant. De la mateixa manera, “encara queden pendents d’adjudicar huit parcel·les més, set de les quals estan situades en la província d’Alacant i una en la de València”.

El Pla Viu s’està desenrotllant a través de la col·laboració publicoprivada, preveu una inversió de 7.326 milions d’euros i la construcció de 10.000 vivendes de protecció pública, tant per a venda com per a lloguer. Este pla se sustenta en tres pilars: seguretat jurídica, cooperació entre administracions i col·laboració publicoprivada.

Segons ha explicat Estefanía Martínez, la seguretat jurídica busca “generar un marc normatiu adequat que done confiança al sector privat per a participar en la construcció de vivendes. Això inclou reformes legislatives i mesures que garantisquen l’estabilitat i viabilitat dels projectes”; este és el cas del nou Decret 180/2024, de 10 de desembre, per a les vivendes de protecció pública, la simplificació administrativa o les bonificacions i els incentius fiscals posats en marxa pel Consell per a facilitar l’accés a la vivenda.

Quant a la cooperació entre administracions, l’objectiu és impulsar la col·laboració entre la Generalitat i els ajuntaments per a mobilitzar i posar a la disposició sòl públic urbanitzat. Mitjançant la firma de convenis d’adhesió entre la Generalitat i els ajuntaments, a través de la Federació Valenciana de Municipis i Províncies (FVMP), els municipis es convertixen en part activa del pla, cosa que els permet decidir a on se situaran les noves vivendes i respondre a les necessitats residencials dels seus propis veïns i veïnes.

**Compromís de les administracions**

Un total de 317 ajuntaments s’han adherit a este conveni marc, 150 dels quals de la província de València, 88 de Castelló i 79 de la d’Alacant. “Este elevat nombre d’adhesions és un indicador molt positiu de la voluntat política i el compromís dels municipis per a abordar la problemàtica de la vivenda”, ha declarat Estefanía Martínez.

El tercer pilar del Pla Viu és la col·laboració publicoprivada, la unió d’esforços entre les administracions públiques i el sector privat per a accelerar la construcció de vivenda assequible. Esta col·laboració es materialitza a través de diversos mecanismes com ara concursos de dret de superfície, permuta o concessió administrativa.

La directora general de l’EVHA ha recalcat que la resposta per part del sector constructor a estes licitacions ha sigut molt satisfactòria, per la qual cosa Martínez ha agraït al sector promotor de la província la seua participació.

En la jornada del Col·legi d’Economistes, presentada pel degà del Col·legi d’Economistes d’Alacant, Francisco Menargues, també han participat la catedràtica d’Anàlisi d’Econòmic Aplicat de la Universitat d’Alacant, Paloma Taltavull; el secretari general de PROVIA-Associació de Promotors Immobiliaris de la Província d’Alacant, Jesualdo Ros, i el doctor en Economia i president del Fòrum d’Economistes Immobiliaris, Julián Salcedo.

Fecha: 19/09/2025